Reuk, aantreklikheid en paring in diere – vang 'n wenk! | Blink Boer
Miere, net soos baie ander diere funksioneer op 'n chemiese reuk en die afskeiding tree in soos 'n neurologiese instink wat dan op 'n kommunikasie vlak paring en teeling veroorsaak binne 'n swerm. Die eerste insektekundiges wat miere bestudeer het, het dan ook 'n byna menslike verstandsvermoë aan hierdie vlytige gediertetjies toegedig. Maar latere navorsing het getoon dat hul oënskynlike "skranderheid" die gevolg van chemiese kommunikasie is. Hulle tree op volgens instink en kan geen probleem buite hul gewone doen en late oplos nie. Hulle weet nietemin hoe om hoogs voorspoedig te lewe! Geslagtelik ten volle ontwikkel, is die wyfies of koninginne die grootste miere in die nes. Hulle het vlerke tot ná hulle gepaar het en werp dan die vlerke af. Koninginne lê geweldig baie eiers en wy gewoonlik hul hele lewe aan voortplanting. Die koningin is die belangrikste enkele lid van 'n kolonie. Sy skei feromone (chemiese reuke) af wat 'n uitwerking op al die ander miere het en dus ook die verskillende werkinge in die nes beïnvloed. Sonder haar is die kolonie uiteindelik gedoem, want min of geen nuwe miere sal gegenereer kan word om dié te vervang wat doodgaan nie. Koninginne kan jare lank lewe. Hulle ontwikkel uit bevrugte eiers.
Die mannetjies is gewoonlik kleiner as die koninginne, maar net so groot of groter as die werkers. Hul koppe is klein, maar hul oë en voelhorings groot en goed ontwikkel sodat hulle in staat kan wees om die koninginne op te spoor. Mannetjies word in die reël as die mins aktiewe lede van die miernes beskou. Hul enigste taak in 'n betreklik kort lewetjie is om met die koninginne te paar. Hulle ontwikkel uit onbevrugte eiers. 'n Mierswerm is een van die natuur se skouspele. 'n vlieënde menigte vul die lug en dring geboue binne. Dikwels versamel hulle op hoë plekke soos bome, torings en bulte. Swermvor- ming by miere is die paringsvlugte van 'n enorme klomp mannetjies en wyfies. Die mannetjies vrek ná die paring, maar vir die wyfies is dit slegs die begin – want die proses word herhaal ter sake van voort- planting. Paring en die reuk wat sekere dierspesies afgee gaan hand in hand en is 'n interessante en komplekse siklus wat hewig verskil van insek tot insek en van dier tot dier. Met ander woorde en op 'n ligte noot, as jy jou as mens in die bekende 'hoekies vir eensames vind,' en as jy bitter graag 'n 'maat' wil aantrek, is dit 'n goeie wenk om by diere te leer en seker te maak dat jy lekker en aantreklik ryk – dis dalk jou oop deur na daardie gesogte 'date,' jy weet nooit nie.